KIRJALLINEN KYSYMYS E-1832/97 komissiolle esittäjä(t): Jan Sonneveld (PPE) ja Reimer Böge (PPE) (28. toukokuuta 1997)

Aihe: Sikaruton takia eristetyiltä alueilta peräisin olevan sianlihan purkittaminen Alankomaissa

Ottaen huomioon tällä hetkellä Alankomaissa esiin tulleet ongelmat, jotka liittyvät sikaruttoon ja sen vuoksi tarpeellisiksi tulleisiin toimenpiteisiin, Alankomaissa ostetaan Euroopan unionin taloudellisen avun turvin suuria määriä eristetyiltä alueilta peräisin olevia sikoja niiden eliminoimista varten.

Tämän seurauksena

- sekä EU:lle että Alankomaille koituu huomattavia taloudellisia rasituksia,

- sianlihaa hyväksikäyttävän teollisuuden raaka-aineen saannissa esiintyy yhä useammin vaikeuksia,

- yhteiskunnassa esiintyy yhä kasvavaa vastustusta, joka kohdistuu saastumattoman sianlihan tuhoamiseen.

Jos sianlihaa purkitettaisiin,

- lihan ostamiseen käytettävissä kustannuksissa säästettäisiin,

- voitaisiin luoda uusia työpaikkoja

- suuria määriä saastumatonta sianlihaa voitaisiin pelastaa hävittämiseltä.

1. Onko komissio myös sitä mieltä, että tämä liha täyttää kaikki ihmisravinnoksi käytettäville elintarvikkeille asetettavat vaatimukset?

2. Näkeekö komissio myös ne edut, joita koituisi sianlihan purkittamisesta sen hävittämiseen verrattuna?

3. Onko totta, että komissio on myöntänyt Saksalle luvan purkittaa eristetyiltä alueilta peräisin olevaa lihaa mutta kieltänyt sen Alankomailta?

4. Aikooko komissio antaa luvan myös Alankomaille siinä tapauksessa, että edellä mainittuun kysymykseen vastataan myönteisesti ja milloin lupa tullaan antamaan?

Komission jäsenen Franz Fischlerin komission puolesta antama vastaus (4. heinäkuuta 1997)

1. Poikkeuksellisessa markkinatukijärjestelmässä ostetut siat olivat peräisin sellaisilla alueilla sijaitsevista sikaloista, joita pidetään klassisen sikaruton riskivyöhykkeinä. Nämä vyöhykkeet on perustettu klassisen sikaruton esiintymisalueille, joita on ilmoitettu yli 200 vuoden 1997 helmikuusta toukokuuhun. Tämä taudin laaja esiintyminen osoittaa, ettei viruksen leviämistä ole saatu hallintaan. Parhaillaan tehdään paljon työtä sen varmistamiseksi, että markkinatukijärjestelmässä ostetut siat ovat terveitä eivätkä kanna klassisen sikaruton virusta. Viimeksi mainittua mahdollisuutta ei kuitenkaan voida täysin eliminoida, koska virusta esiintyy tuolla alueella. Terveyttä koskevista ongelmista yhteisön sisäisessä tuoreen lihan kaupassa annetun neuvoston direktiivin 64/433/ETY ((EYVL 121, 29.7.1964. )) säännösten mukaisesti suoritetut yksittäisten sikojen ante mortem- ja post mortem -tarkastukset osoittavat, täyttääkö liha kaikki ihmisravinnoksi kelpaamisen ehdot.

Jos ante mortem- ja post mortem -tarkastuksissa ei havaita klassista sikaruttotartuntaa sen itämisen alkuvaiheessa, ei voida kuitenkaan sulkea pois sitä mahdollisuutta, että ympäristö (kuljetusajoneuvo, eläinsuoja ja teurastamon muut osat) voisi olla viruksen saastuttama ja mahdollinen uuden tartunnan lähde.

2. Komissio ei usko, että suurten sianlihamäärien säilöminen olisi todellinen vaihtoehto näiden eläinten renderoimiselle siten kuin poikkeuksellisia markkinoiden tukitoimenpiteitä sianliha-alalla Alankomaissa koskevassa asetuksessa (EY) - 413/97 ((EYVL L 62, 4.3.1997. )) säädetään. Yhteisössä ei ole markkinoita sellaisille tuotteille. Vienti voi olla mahdollista, mutta se voisi haitata tavanomaista vientiä ja aiheuttaa vahinkoa yhteisössä jalostettujen tuotteiden maineelle maailmanmarkkinoilla. Lisäksi on korostettava, että kyseisen sianlihan jalostus vaatii valtavasti työtä sen varmistamiseksi, että koko ruho on jalostettu ja että sen osia ei joudu sisämarkkinoille.

3. Vuoden 1997 maaliskuun lopussa Saksa sai luvan käyttää pienen määrän tähän tarkoitukseen sopivia lihotussikoja säilykkeiksi. Toukokuun loppuun mennessä noin 23 000 ruhoa oli jalostettu, ja niistä oli saatu 1 500 tonnia säilykkeitä, jotka viedään maasta ilman tukea.

4. Sianlihan jalostaminen säilykkeiksi on yksi niistä aiheista, joista komissio ja Alankomaiden klassisesta sikarutosta vastaavat viranomaiset parhaillaan keskustelevat. Tärkeämpinä pidetään kuitenkin asioita, joilla on tärkeä rooli kyseisen taudin vastustamisessa ja poikkeuksellisten markkinatukitoimenpiteiden tehokkaassa soveltamisessa.